GULF มอบเงิน 9 ล้านบาท 3 องค์กรใหญ่ หนุนซื้อเครื่องมือแพทย์สู้วิกฤต “โควิด-19”
GULF มอบเงิน 9 ล้านบาท 3 องค์กรใหญ่ หนุนซื้อเครื่องมือแพทย์สู้วิกฤต “โควิด-19”
27 มี.ค. 2563

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF มอบเงินสนับสนุนแก่โรงพยาบาลราชวิถี 4 ล้านบาท สถาบันบำราศนราดูร 4 ล้านบาท และสถาบันโรคทรวงอก 1 ล้านบาท เพื่อจัดซื้ออุปกรณ์ทางการแพทย์สำหรับการรักษาผู้ป่วย COVID-19 และผู้ป่วยภาวะการหายใจล้มเหลว เช่น เครื่องช่วยหายใจชนิดอัตราการไหลสูง (High Flow Oxygen Therapy Device) เครื่องช่วยหายใจชนิดแรงดันบวกสองระดับ (BiPAP) เครื่องช่วยหายใจชนิดเคลื่อนย้าย และเครื่องติดตามและเฝ้าระวังสัญญาณชีพผู้ป่วยแบบศูนย์กลาง เป็นต้น
นายสิตมน รัตนาวะดี ในนามตัวแทนนายสารัชถ์ รัตนาวะดี ประธานเจ้าหน้าที่บริหาร บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า กลุ่มบริษัทกัลฟ์มีความตั้งใจและมีส่วนเข้าไปช่วยเหลือด้านสาธารณสุขและด้านการแพทย์มาอย่างต่อเนื่อง และตระหนักดีว่าขณะนี้หน่วยงานทางการแพทย์หลายแห่งประสบปัญหาขาดแคลนเครื่องมือและอุปกรณ์ทางการแพทย์ จึงประสงค์ที่จะสานต่อเจตนารมณ์ของบริษัทฯ ด้านนี้โดยการมอบเงินสนับสนุนในการจัดซื้ออุปกรณ์ทางการแพทย์ให้เพียงพอสำหรับผู้ป่วย COVID-19 ที่มียอดเพิ่มขึ้นตามลำดับ
“กลุ่มบริษัทกัลฟ์ขอเป็นกำลังใจให้กับบุคลากรทางการแพทย์ และเจ้าหน้าที่ด้านสาธารณสุขในทุกภาคส่วน ที่ปฏิบัติหน้าที่อย่างเต็มศักยภาพ เพื่อยับยั้งสถานการณ์แพร่ระบาดของโรค COVID-19 กัลฟ์หวังว่าความร่วมมือของทุกคนจะช่วยทำให้ยอดของผู้ป่วย COVID-19 ลดลงในเร็ววัน” นายสิตมน รัตนาวะดี กล่าว
น.พ. อภิชาต วชิรพันธ์ ผู้อำนวยการสถาบันบำราศนราดูร กล่าวว่า “ทางสถาบันบำราศนราดูรขอขอบคุณทางกลุ่มบริษัทกัลฟ์เป็นอย่างมาก เงินที่ได้โรงพยาบาลจะไปจัดซื้อเครื่องมือแพทย์ เพราะถ้าโรงพยาบาลมีเครื่องช่วยหายใจเพิ่มขึ้นจะสามารถช่วยเหลือผู้ป่วยที่มีอาการปานกลางถึงหนักให้ได้รับการรักษาที่เป็นไปตามมาตรฐานและมีประสิทธิภาพมากยิ่งขึ้น เพิ่มโอกาสในการรอดชีวิตสูง แม้ว่าโรคนี้จะน่ากลัว แต่ก็ป้องกันได้ ถ้าทุกคนร่วมกัน Social Distancing (เว้นระยะห่างทางสังคม) และมี Social Responsibility (ความรับผิดชอบต่อสังคม) ถ้าร่วมมือกันเราก็จะควบคุมสถานการณ์ได้”
ด้านสถาบันโรคทรวงอก น.พ. เอนก กนกศิลป์ ผู้อำนวยการ กล่าวว่า “เนื่องจากอาการของโรคโควิด-19 เป็นอาการที่เกี่ยวกับปอดและทางเดินหายใจ เราจึงต้องมีการเตรียมความพร้อมมากยิ่งขึ้น เพื่อรองรับผู้ป่วยติดเชื้อที่จะเข้ามารักษา ไม่ว่าจะเป็นการเตรียมความพร้อมของสถานที่ รวมไปถึงเรื่องของเครื่องมือแพทย์และอุปกรณ์การแพทย์
โดยในแต่ละครั้งที่มีคนไข้ติดเชื้อเข้ามารับการรักษา จะต้องใช้เวลาเตรียมการนานกว่า 2 ชั่วโมง เพื่อให้เกิดความปลอดภัยสูงสุดทั้งทีมแพทย์และคนไข้เอง ซึ่งการที่กัลฟ์บริจาคเงินเพื่อสนับสนุนการซื้อเครื่องมือแพทย์และอุปกรณ์การแพทย์ให้กับสถาบันโรคทรวงอกในครั้งนี้เป็นประโยชน์อย่างมากในการช่วยเหลือผู้ป่วยติดเชื้อที่เข้ามารับการรักษาที่โรงพยาบาล และช่วยให้การรักษาของทีมแพทย์เป็นไปได้อย่างมีประสิทธิภาพมากยิ่งขึ้น”
“ทางโรงพยาบาลราชวิถีต้องขอขอบคุณกลุ่มบริษัทกัลฟ์ด้วยใจจริง โดยเงินที่ได้มาจะนำไปจัดซื้อเครื่องมือและอุปกรณ์ทางการแพทย์ที่จะเป็นประโยชน์และได้ช่วยชีวิตผู้ป่วยอย่างแน่นอน”  นางนงนารถ สัตถาผล หัวหน้าฝ่ายการเงินและบัญชี มูลนิธิโรงพยาบาลราชวิถี กล่าว
กัลฟ์ให้ความสำคัญกับการส่งเสริมสนับสนุนโครงการพัฒนาสถานพยาบาลในพื้นที่ชุมชนรอบโรงไฟฟ้าอีกทั้งยังร่วมสนับสนุนโครงการด้านสุขภาพและสาธารณสุขที่เป็นประโยชน์กับสังคมโดยรวม สำหรับด้านสาธารณสุขนั้นก็สะท้อนผ่านกิจกรรมกิจกรรมต่าง ๆ ที่ผ่านมา เช่น การมอบเงิน 20 ล้านให้แก่คณะแพทยศาสตร์โรงพยาบาลรามาธิบดี เพื่อจัดซื้อเครื่องช่วยหายใจและเครื่องช่วยพยุงการทำงานของปอดและหัวใจหรือเครื่อง ECMO สำหรับผู้ป่วยโรค COVID-19 การร่วมสนับสนุนการก่อสร้าง พัฒนา และปรับปรุงสถานพยาบาล รวมไปถึงการสนับสนุนด้านการศึกษาแก่นักศึกษาแพทย์เพื่อประโยชน์ในระยะยาว